Virallinen lehti nro C 226 , 20/07/1998 s. 0034



A4-0177/98 Päätöslauselma kaupunkeja koskevan EU:n ympäristöpolitiikan vahvistamisesta Euroopan parlamentti, joka - ottaa huomioon Papayannakisin ja González Álvarezin päätöslauselmaesityksen kaupunkiympäristöstä (B4-0532/95), - ottaa huomioon komission kaupunkiympäristöä käsittelevän vihreän kirjan (KOM(90)0218) ja neuvoston sitä koskevan päätöslauselman, - ottaa huomioon 16. joulukuuta 1988 ((EYVL C 12, 16.1.1989, s. 370.)) ja 12. syyskuuta 1991 ((EYVL C 267, 14.10.1991, s. 156.)) antamansa päätöslauselmat kaupunkiympäristöstä, - ottaa huomioon komission asiantuntijaryhmän kaksi kaupunkiympäristöä koskevaa kertomusta (vuosilta 1995 ja 1996), - ottaa huomioon tilintarkastustuomioistuimen vuonna 1994 antaman kertomuksen, jossa viitataan EU:n kaupunkiympäristöohjelman ongelmiin, - ottaa huomioon alueiden komitean kaupunkiympäristöä koskevan kertomuksen (1996), - ottaa huomioon komission tiedonannon «Kohti kaupunkien toimintaohjelmaa Euroopan unionissa» (KOM(97)0197 lopull.), - ottaa huomioon työjärjestyksensä 148 artiklan, - ottaa huomioon ympäristö-, terveys- ja kuluttajansuojavaliokunnan mietinnön (A4-0177/98), A. ottaa huomioon lukuisat paikalliset Agenda 21 -aloitteet eri jäsenvaltioissa, B. on huolissaan siitä, että ilman laatua ja melurajoja koskevat WHO:n ohjearvot ylittyvät säännöllisesti kaupunkialueilla, C. on tietoinen siitä, että 80 % kaupungeissa asuvasta väestöstä saa alle puolet EU:n talousarvion varoista, D. on tietoinen siitä, että kaupunkien ympäristöongelmien aiheuttama saastuminen on rajat ylittävää, E. on tietoinen sosiaalisen koheesion puutteen ja kaupunkien ympäristöongelmien keskinäisestä suhteesta ja siitä, että EU:n talous-, sosiaali-, liikenne-, energia- ja aluepolitiikalla on tämän vuoksi suuri merkitys, F. on huolissaan siitä, että huolimatta tähän asti harjoitetusta politiikasta Euroopan kaupunkien taloudelliset ja sosiaaliset ongelmat kasvavat ja ympäristön tilan heikkeneminen jatkuu, G. on tietoinen niistä vaikutuksista, joita Amsterdamin sopimuksella on kaupunkiympäristössä kansanterveyteen; 1. Pyytää komissiota perustamaan osastojen yhteisen kaupunkiasioiden yksikön kaupunkeja koskevien kysymysten koordinoinnin tehostamiseksi; 2. Pyytää komissiota tuottamaan nykyistä enemmän ja parempaa tietoa Euroopan kaupunkien ympäristön tilasta ja huolehtimaan tämän tiedon laajasta levittämisestä; 3. Pyytää komissiota tukemaan edelleen ongelmien tiedostamista lisääviä toimia, koulutusta ja Paikallisen Agenda 21:n kehittämistä; 4. Pyytää komissiota jatkamaan kaupunkiympäristöä käsittelevän asiantuntijaryhmän tukemista; 5. Pyytää komissiota laatimaan kaupunkiympäristöä koskevan ohjelman, jonka tavoitteena on kestävä kehitys; 6. Pyytää komissiota varmistamaan, että resursseja myönnetään kaupunkiympäristöpolitiikkaan liittyvien, kumppanuuteen perustuvien toimintamuotojen kehittämiseen erityisesti EU:n rakennetuen puitteissa; 7. Pyytää komissiota varmistamaan, että tuetaan edelleen Kestävän kehityksen kaupungit -kampanjaa ja muita yhteistyö- ja tiedotusohjelmia, esimerkiksi yhteistyössä toteutettavaa tiedottamista hyvistä menettelytavoista, sekä käynnissä olevaa kokeiluhankeohjelmaa, joka rahoitetaan Urban- tai Life-varoin tai muiden tarkoitukseen käytettävissä olevien talousarvion pääluokkien varoin; 8. Pyytää komissiota suunnittelemaan ja kehittämään vertailukelpoisia kestävän kehityksen indikaattoreita ja ottamaan käyttöön kestävän kehityksen varmistamisohjelman, jota voidaan soveltaa silloin, kun EU:n rahoitustuki on myönnetty; 9. Pyytää komissiota etsimään yhdessä muiden osapuolten kanssa sellaista laajaa ratkaisua kaupunkien ongelmiin, joka ottaa huomioon myös kestävään kehitykseen liittyvät kysymykset sekä EU:n politiikkojen vaikutukset kaupunkialueisiin; 10. Kehottaa puhemiestään välittämään tämän päätöslauselman neuvostolle ja komissiolle.